Lægerne forlader branchen i hurtigt tempo i Nordjylland. Planer om nye lægehuse og lokkemidler som flere kilometerpenge og flere aflastningsvikarer har ikke hjulpet. Først på året manglede der 25 praktiserende læger i landsdelen. Og tallet vokser, fortæller P4 Nordjylland. En række ældre læger har sagt op på det seneste og straks i det nye år vil nordjyderne komme til at mangle over 30 læger at gå til, når de fejler noget. Om fem om vil der mangle mindst 125 læger, medmindre der skrides ind. - Det er i hvert fald indlysende, at der skal gives mere i løn for at arbejde mere, og her fornemmer jeg, at den nye region er mere lydhør end det gamle amt. Det er de simpelthen nødt til, for ellers falder hele systemet fra hinanden og bliver alt for dyrt, når sygehusene skal til at tage sig af det arbejde, som hører hjemme hos de praktiserende læger, siger Eddie Nielsen, formand for de praktiserende læger i Nordjylland.

Referat:
Nordjylland tæt på underskud på 30 læger